**E L Ő T E R J E S Z T É S**

**Szombathely Megyei Jogú Város Közgyűlésének 2023. március 30-i ülésére**

**Javaslat az új Városligeti Bölcsődét érintő döntések meghozatalára**

Szombathely Megyei Jogú Város Közgyűlése (a továbbiakban: Közgyűlés) a 359/2019.(VIII.27.) Kgy. sz. határozatával felhatalmazta a polgármestert, hogy a TOP-6.2.1-19 kódszámú „Bölcsődei férőhelyek kialakítása, bővítése” című felhívásra pályázatot nyújtson be új bölcsődei intézmény építésére.

Szombathely Megyei Jogú Város Önkormányzata (a továbbiakban: Önkormányzat) mint kedvezményezett, 2020. június 8-án támogatási szerződést kötött vissza nem térítendő támogatás nyújtására a Pénzügyminisztérium Regionális Fejlesztési Operatív Programok Irányító Hatóságával a TOP-6.2.1-19-SH1-2019-00001 kódszámú „Új bölcsőde építése Szombathelyen” című projekt megvalósítására. A projekt helyszíne a 2689/5 helyrajzi számú, természetben Szombathely, Esterházy Antal utca 5. szám alatti ingatlan. A tervezői szerződés 2020. június 24-én aláírásra került, a Közgyűlés a 265/2020. (IX. 24.) Kgy. sz. határozatával elfogadta az új bölcsőde vázlatterveit, felkérte a polgármestert, hogy gondoskodjon a tervek engedélyező hatósághoz történő benyújtásáról, a kiviteli tervek elkészítéséről és a közbeszerzési eljárás lefolytatásáról. A határozat értelmében az önkormányzat a 2021. évi költségvetésében bruttó 55 997 475,- Ft fedezetet biztosított pályázatban nem elszámolható önerő formájában az épület kivitelezéséhez és a szülői parkolók építéséhez. A II. közbeszerzési eljárásban beérkezett legkedvezőbb ajánlat is meghaladta a rendelkezésre álló fedezet mértékét, így a fenti összegen túlmenően, az önkormányzat 2021. évi költségvetésében a 267/2021. (XII.16.) Kgy. sz. határozat alapján további bruttó 145 784 170,- Ft összegű többletforrás biztosítása vált szükségessé a projekt megvalósítása érdekében. A fedezet biztosításával, a közbeszerzési eljárás eredményes lezárását követően a kivitelezővel a vállalkozási szerződés 2022. február 14-én került aláírásra. Az Önkormányzat, mint kedvezményezett a projektmegvalósítás szakaszában többlettámogatási igényt nyújtott be a Támogatóhoz bruttó 99 500 000,- Ft és további bruttó 101 015 877,- Ft támogatási összegben*.* A többlettámogatás a 2023. évben Irányító Hatóság részéről jóváhagyásra került, ezen okból a projekt teljes költségvetése mindösszesen bruttó 669 143 261,- Ft, melyből a megítélt pályázati támogatás összege bruttó 660 515 877,- Ft, az Önkormányzat által eszközbeszerzésre biztosított önerő összege bruttó 8 627 384,- Ft lett.

A projekt keretében Szombathely Megyei Jogú Város Önkormányzata a 9700 Szombathely, 2689/5 helyrajzi számú, természetben Szombathely, Esterházy Antal utca 5. szám alatti ingatlanon egy új, 48 férőhelyes bölcsődei intézményt valósított meg. Az új bölcsőde épületében kialakításra került 4 db bölcsődei csoportszoba, a csoportszobákhoz tartozó gyermekfürdők, öltözők, tálalókonyha, iroda és szociális helyiségek, raktárhelyiségek és a hozzájuk tartozó teraszok, játszóudvar. A bölcsődei intézmény belső, közforgalom elől elzárt – elkerített - területén belül valósult meg a bölcsőde épülete, a dolgozói parkolók és a játszóudvar. A közterületről megközelíthető területén pedig a szülői parkolók kerültek kivitelezésre.

A Városligeti Bölcsődébe beíratott gyermekek száma 48 fő, az intézmény működéséhez 2023. évre 13 fő létszám-előirányzat biztosítása szükséges, amelyből 11 fő a szakdolgozói létszám, 2 fő a technikai létszám állomány. A bölcsőde 2023. évre vonatkozó, tervezett összes kiadása a személyi jellegű juttatásokkal és a működési költségekkel együtt mindösszesen bruttó 70 000 000,- Ft.

A Vas Vármegyei Kormányhivatal Építésügyi és Örökségvédelmi Főosztálya az új Városligeti Bölcsődére vonatkozó jogerős használatbavételi engedélyt 2023. február 17. napjával kiadta. A Szombathelyi Egyesített Bölcsődei Intézmény intézményvezetőjének nyilatkozata alapján az új bölcsőde várhatóan 2023. április 17. napjával kezdheti meg működését.

Fentiekre tekintettel szükséges a Szombathelyi Egyesített Bölcsődei Intézmény alapító okiratának és szakmai programjának módosítása a Városligeti Bölcsőde, mint új telephely bejegyzése és egyéb technikai jellegű módosítások vonatkozásában. Továbbá javaslom a Tisztelt Közgyűlésnek az új Városligeti Bölcsőde Szakmai programjának előterjesztés melléklete szerinti tartalommal történő elfogadását. Az elfogadott és módosításra kerülő dokumentumokat a Városligeti Bölcsőde működési engedélyének kiadásához, a Vas Vármegyei Kormányhivatal Hatósági Főosztályához kell benyújtani.

A Szombathelyi Egyesített Bölcsődei Intézmény Módosító okirata, a módosításokkal egységes szerkezetbe foglalt Alapító okirata, módosított Szakmai programja, valamint az új Városligeti Bölcsőde Szakmai programja az előterjesztés mellékletét képezi.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2023. március** „ ”

**/: Dr. Nemény András:/**

**HATÁROZATI JAVASLAT**

**…/2023. (III.30.) Kgy. számú határozat**

1. Szombathely Megyei Jogú Város Közgyűlése a „Javaslat az új Városligeti Bölcsődét érintő döntések meghozatalára” című előterjesztést megtárgyalta és egyetért a Városligeti Bölcsőde 2023. április 17. napján történő megnyitásával.

2. Szombathely Megyei Jogú Város Közgyűlése egyetért azzal, hogy a Szombathelyi Egyesített Bölcsődei Intézmény létszámelőirányzata az új Városligeti Bölcsőde megnyitásával 13 státusszal növekedjen, amelyből 11 fő a szakdolgozói létszám, 2 fő a technikai létszám állomány.

3. Szombathely Megyei Jogú Város Közgyűlése a Szombathelyi Egyesített Bölcsődei Intézmény Módosító okiratát és a módosítással egységes szerkezetbe foglalt Alapító okiratát az előterjesztés melléklete szerinti tartalommal jóváhagyja, és felhatalmazza a polgármestert a dokumentumok aláírására.

4. Szombathely Megyei Jogú Város Közgyűlése a Szombathelyi Egyesített Bölcsődei Intézmény módosított Szakmai programját és az új Városligeti Bölcsőde Szakmai programját az előterjesztés melléklete szerinti tartalommal jóváhagyja.

**Felelősök:** Dr. Nemény András, polgármester

Dr. László Győző, alpolgármester

Bokányi Adrienn, a Gazdasági és Jogi Bizottság elnöke

Dr. Czeglédy Csaba, a Szociális és Lakás Bizottság elnöke

/A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Sebestyén Bianka, a Szombathelyi Egyesített Bölcsődei Intézmény intézményvezetője/

**Határidő:**

azonnal(1-2-4. pontok vonatkozásában)

2023.04.30. (3. pont vonatkozásában)